b'\n_START_ARTICLE_\nFranc Jakopin\n_START_SECTION_\n\xc5\xbdivljenje in delo\n_START_PARAGRAPH_\nFranc je bil najmlaj\xc5\xa1i od dvanajstih otrok in je izhajal iz kme\xc4\x8dke dru\xc5\xbeine. Osnovno \xc5\xa1olo je kon\xc4\x8dal v Dramljah. Bil je dijak celjske in bre\xc5\xbei\xc5\xa1ke gimnazije. Med 2. svetovno vojno so ga prisilno mobilizirali v nem\xc5\xa1ko vojsko._NEWLINE_Leta 1949 je diplomiral iz slavistike na Filozofski fakulteti Univerze v Ljubljani in postal asistent na Oddelku za slavistiko. Podiplomski \xc5\xa1tudij je nadaljeval na ve\xc4\x8d univerzah v tujini in \xc5\xa1e posebej v Sovjetski zvezi. Leta 1978 je doktoriral z disertacijo o slovenski antroponomiji z naslovom Poglavja iz slovenske antroponimije._NEWLINE_Ve\xc4\x8d let je bil profesor ru\xc5\xa1\xc4\x8dine, beloru\xc5\xa1\xc4\x8dine in ukrajin\xc5\xa1\xc4\x8dine. Ru\xc5\xa1\xc4\x8dino je predaval od leta 1960. Leta 1989 je postal redni \xc4\x8dlan SAZU. Med letoma 1983 in 1989 je bil peti upravnik In\xc5\xa1tituta za slovenski jezik Frana Ramov\xc5\xa1a ZRC SAZU._NEWLINE_Veljal je za na\xc5\xa1ega najve\xc4\x8djega strokovnjaka na podro\xc4\x8dju rusistike in jezikoslovja vzhodnoslovanskih jezikov._NEWLINE_Njegov najstarej\xc5\xa1i brat Japec (umrl 1993) je bil izumitelj na podro\xc4\x8dju agronomije. Tudi njegov sin Primo\xc5\xbe je jezikoslovec, ra\xc4\x8dunalnikar in programer.'